text: Borgerråd skal vende udviklingen i Skærbæk
  29 februar 2012 kl. 13.11
  Skærbæk i Tønder er en af de mindre byer, der skal kæmpe for sin overlevelse. Det viser en byplananalyse. I dag har Skærbæk Erhvervsråd indkaldt til borgermøde.
  I Skærbæk i Tønder bor de gamle, de enlige, de dårligt uddannede og dem, der tjener mindst. Derudover er Skærbæk den eneste by i Tønder Kommune, der ikke har et borgerråd. Nu vil borgerne vende den nedadgående spiral.
  
  Borgerråd i Skærbæk
  I aften har Skærbæk Erhvervsråd indkaldt til borgermøde. Her vil borgerne blive orienteret om stiftelsen af et borgerråd, der blandt andet skal være Skærbæks talerør udadtil.
  Borgerne vil også blive orienteret om byplananalysen fra Region Syddanmark, der viser en række udfordringer for byen. 
  Byplansanalysen viser blandt andet, at 40 procent af borgerne i Skærbæk er folkepensionister, og at 40 procent kun har en folkeskoleuddannelse. Derudover ligger husstandsindkomsten 15 procent under gennemsnittet i Region Syddanmark.
  I anledning af borgermødet deltager en forsker fra Aalborg Universitet. Han skal undersøge infrastrukturens betydning for mindre byer og vil netop bruge Skærbæk som én af case-byerne.
  link - TV SYD indslag der satte fokus på Skærbæks udvikling
  